
VENDIM

Nr. 90, datë 24.4.2025

MBI FILLIMIN E PROCEDURËS PËR HEQJEN E LICENCËS NR. 322, SERIA F15/F20 NË VEPRIMTARINË E FURNIZIMIT TË ENERGJISË ELEKTRIKE, DHËNË SHOQËRISË “ENERGIA GAS AND POWER ALBANIA” SHPK

Në mbështetje të neneve 16 dhe 42, pika 1, germa “ç”, të ligjit nr. 43/2015, “Për sektorin e energjisë elektrike”, të ndryshuar; të neneve 5, germa “ç”, 6 dhe 7, të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të Entit Rregullator të Energjisë (ERE) nr. 58, datë 18.4.2017; të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe të pikës 6.2, germa “ç”, të “Kushteve të licencës së furnizimit të energjisë elektrike”, Bordi i ERE-s, në mbledhjen e tij të datës 24.4.2025, pasi shqyrtoi relacionin me nr. 1246/3 prot., datë 14.4.2025, të përgatitur nga Grupi i Punës, “Mbi fillimin e procedurës për heqjen e licencave të subjekteve debitore ndaj ERE-s për pagesat e rregullimit të vitit 2024”,

konstatoi se: 

- Shoqëria “Energia Gas and Power Albania” sh.p.k. është mbajtëse e licencës nr. 322, seria F15/F20, për veprimtarinë e furnizimit të energjisë elektrike, dhënë me vendimin e Bordit të ERE-s nr. 159, datë 18.12.2015, dhe rinovuar me vendimin nr. 209, datë 11.12.2020.

- Me vendimin e Bordit nr. 83, datë 2.5.2024, ERE ka përcaktuar pagesat e rregullimit për vitin 2024 për të licencuarit në sektorin e energjisë elektrike dhe të gazit natyror.
- Vendimi i Bordit të ERE-s nr. 83/2024 është publikuar në Fletoren Zyrtare nr. 86, datë 21.5.2024. Përveç botimit në Fletoren Zyrtare, i licencuari është njoftuar për këtë vendim, edhe nëpërmjet shkresës së ERE-s nr. 1155 prot., datë 23.5.2024. 

- Nga verifikimi administrativ rezulton se shoqëria “Energia Gas and Power Albania” sh.p.k. nuk ka kryer pagesën e detyrimit rregullator për vitin 2024.

- Me urdhrin e Kryetarit nr. 47, datë 4.3.2025, është ngritur grupi i punës për zhvillimin e hetimit administrativ dhe marrjen e masave administrative ndaj të licencuarve debitorë për pagesat e rregullimit të vitit 2024 të pashlyera ndaj ERE-s.

- Me shkresën nr. 1338 prot., datë 13.3.2025, shoqëria është njoftuar për çeljen e hetimit administrativ, duke i kërkuar që brenda 5 (pesë) ditëve nga marrja e njoftimit të paraqesë shpjegime për statusin e shlyerjes së detyrimit, si dhe çdo dokumentacion që mund të shërbejë në këtë procedurë. Kjo shkresë është kthyer mbrapsht nga shërbimi postar me shënimin “Larguar”, ndërkohë është dërguar edhe nëpërmjet email-it, më datë 17.3.2025, i cili, gjithashtu, është kthyer mbrapsht për shkak të pavlefshmërisë së adresës elektronike. Shoqëria “Energia Gas and Power Albania” sh.p.k. nuk ka paraqitur shpjegime, nuk ka shlyer detyrimin e pagesës rregullatore për vitin 2024 dhe nuk ka kundërshtuar vendimin e Bordit të ERE-s nr. 83/2024.

Vlerësimi i shkeljes dhe parashikimet ligjore:
Mosshlyerja e pagesës së rregullimit për vitin 2024 përbën shkelje të dispozitave të neneve 42, germa “ç” dhe 107, të ligjit nr. 43/2015, “Për sektorin e energjisë elektrike”, të ndryshuar, i cili parashikon se: “ERE heq një licencë kur i licencuari nuk kryen pagesat e rregullimit, të vendosura nga ERE, siç përcaktohet nga neni 17 i këtij ligji; si dhe për moskryerjen e pagesës rregullatore nga ana e të licencuarit brenda afatit të përcaktuar, ERE ndëshkon me gjobë deri në 3 për qind të të ardhurave të vitit paraardhës të të licencuarit, si dhe ka të drejtë të aplikojë një kamatëvonesë mbi vlerën e pagesës rregullatore, në masën e 0.2 % të xhiros ditore për çdo ditë vonesë në pagesën e saj.”.
- Në rastet kur subjektet nuk kanë zhvilluar aktivitet dhe nuk kanë të ardhura për vitin paraardhës, në zbatim të rregullores për miratimin e pagesave të rregullimit, aplikohet një tarifë fikse dhe për këto raste nuk mund të kalkulohet masa e gjobës.

Përputhshmëria me rregulloren për heqjen e licencës:
- Në përputhje me nenet 5 dhe 6, të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 58, datë 18.4.2017, subjekti që i nënshtrohet procedurës për heqjen e licencës mbetet përgjegjës për shlyerjen e detyrimeve të pashlyera ndaj ERE-s.

- Sipas nenit 7 të kësaj rregulloreje, subjekti i licencuar ka të drejtë të japë përgjigje me shkrim brenda 30 ditëve nga marrja dijeni për fillimin e procedurës për heqjen e licencës.

Masat e mëtejshme dhe dispozita mbështetëse:
- Në zbatim të parashikimeve të ligjit nr. 43/2015 dhe të “Rregullores për procedurat e heqjes së licencave”, vlerësohet se, për të garantuar trajtim të barabartë për të gjitha subjektet që kanë kryer shkelje të njëjtë (mosshlyerje të pagesës së rregullimit), ndaj shoqërisë “Energia Gas and Power Albania” sh.p.k. duhet të vijohen procedurat për heqjen e licencës.

- Në çdo rast, edhe pas fillimit të procedurës së heqjes së licencës, subjekti nuk çlirohet nga detyrimi për të shlyer pagesën e rregullimit ndaj ERE-s.

Për gjithë sa më sipër, Bordi i ERE-s

VENDOSI:

1. Fillimin e procedurës për heqjen e licencës nr. 322, seria F15/F20, për veprimtarinë e furnizimit të energjisë elektrike, dhënë shoqërisë “Energia Gas and Power Albania” sh.p.k., me vendimin e Bordit të ERE-s nr. 159, datë 28.12.2015, dhe rinovuar me vendimin nr. 209, datë 11.12.2020.
2. I licencuari ka të drejtë për t’u përgjigjur me shkrim brenda 30 ditëve nga data e marrjes së njoftimit për fillimin e procedurave për heqjen e licencës.

3. Grupi i Punës të njoftojë shoqërinë “Energia Gas and Power Albania”, “OST” sh.a., “FTL” sh.a. dhe “ALPEX” sh.a. për vendimin e Bordit të ERE-s.
Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

